মেকআপের পর নিজেকে চেনাই দায় হয়ে উঠেছে ঋষি কপূরের! ‘কপূর অ্যান্ড সন্‌স’এ ৮৫ বছরের এক খিটখিটে বুড়োর চরিত্রে দেখা যাবে ঋষিকে। অস্কারজয়ী মেকআপ আর্টিস্ট গ্রেগ ক্যানম তাঁকে সাজিয়েছেন সেই চরিত্রের জন্য। প্রতিদিন ভোর ৫টায় উঠে টানা পাঁচ ঘণ্টা বসে মেকআপ নিতে হত ঋষিকে।

‘‘কর্ণ (জোহর, প্রযোজক) আর শাকুন (বত্রা, পরিচালক) প্রায় দেড় কোটি টাকা খরচ করে ক্যানমকে এনেছিল। আমরা সকলে একসঙ্গে বসে ঠিক করি, আমার লুক’টা তৈরি হবে এ কে হাঙ্গল আর আমার নিজের চেহারার মিশেলে,’’ বলেছেন ঋষি।

‘কিউরিয়াস কেস অফ বেঞ্জামিন বাটন’এ ব্র্যাড পিটকে সাজিয়ে অস্কার জিতেছিলেন ক্যানম। শাহরুখ খানের ‘ফ্যান’এ কাজ করার পর ‘কপূর অ্যান্ড সন্‌স’এ ঋষির মেকআপ করেন তিনিই। নিজের লুক টুইটারে শেয়ার করেছেন অভিনেতা। সম্প্রতি ‘সনম রে’ ছবিতে তাঁর অন্য রকমের লুক’ও পোস্ট করেছিলেন ঋষি। এই বয়সেও যেভাবে লুক নিয়ে লাগাতার পরীক্ষা-নিরীক্ষা করে চলেছেন প্রবীণ অভিনেতা, তা সত্যিই তারিফযোগ্য!